שמרוק הולדינגס

**שמרוק הולדינגס** (באנגלית: **Shamrock Holdings, Inc)**, או בקיצור **שמרוק**, היא חברת השקעות פרטית שנוסדה כחברת ההשקעות של רוי אדווארד דיסני, בנו של רוי דיסני ואחיינו של וולט דיסני - מייסדי תאגיד המדיה דיסני. מאז מותו החברה נמצאת בבעלות מלאה של עיזבונו. רוי אי. דיסני היה יו"ר שמרוק, ואיש העסקים והנדבן היהודי-אמריקאי סטנלי גולד היה הנשיא והמנכ"ל שלה במשך שנים ארוכות; והוביל השקעות רבות של החברה בישראל.

## היסטוריה
"שמרוק הולדינגס" נוסדה בשנת 1978 כחברת השקעות על ידי רוי אי. דיסני. והחלה לרכוש תחנות טלוויזיה ורדיו. באמצע שנות ה-80, החלה להשקיע גם בתעשיות אחרות. על פי רויטרס, בשנת 1984 החברה החזיקה בקצת יותר מ-4% מכלל מניות חברת וולט דיסני. במרץ 1986, מכרה שמרוק 1.6 מיליון מהמניות, והורידה את חלקה בחברה מ-4% ל-3%, זאת לצורך תכנון מס וצרכים עסקיים נוספים. באוגוסט 2003 מימש רוי אי. דיסני חבילת מניות נוספת.

בשנים 1988 ו-1989, החברה ניסתה לרכוש את תאגיד פולארויד, אך בסופו של דבר נכשלה ברכישת החברה אך זכתה בהנחה בעסקת פרסום לתחנות הטלוויזיה שלה. בשנת 1990 שווי השקעותיה של שמרוק הוערכו בכ-800 מיליון דולר, וכללו השקעות בשלוש תחנות טלוויזיה ו־14 תחנות רדיו ברחבי ארצות הברית; רשת של כ־300 חנויות למכירה והשכרה של קלטות וידאו, ושותפות בחברות ציבוריות העוסקות בנדל״ן ובפיתוח אנרגיה.

באוקטובר 1992, התאגיד הסכים למכור לתאגיד "בלוקבסטר" את רשתות חנויות המוזיקה והווידאו Music Plus ו־Sound Warehouse תמורת 185 מיליון דולר. באותה שנה ביצעה גם רכישות של תחנות רדיו נוספות, לאור ירידות בשווי שלהם ושינויים בתקנות רשות התקשורת הפדרלית, שאיפשרו לחברה אחת להיות בעלת שליטה על מספר גדול של תחנות.

בשנת 2002 השתתפה החברה במימון קרן השקעות של האחים סול ואדי זכאי, להשקעות בנדל"ן מניב בבריטניה.

בין השנים 2003 ל-2005, שמרוק הייתה גורם מרכזי בקמפיין "הצילו את דיסני" ובהדחתו של מייקל אייזנר מתפקיד מנכ"ל חברת וולט דיסני. באותה עת, רוי אי. דיסני החזיק בכ-1% ממניות דיסני, באמצעות שמרוק הולדינגס, והיה בעל המניות הפרטי השלישי בגודלו בחברה. בדצמבר 2003 דיסני וסטנלי גולד הודחו מתפקידם כדירקטורים, אך לבסוף הצליחו לדחוק את אייזנר מתפקידו.

בנובמבר 2020, רכשה שמרוק את הבעלות על ששת אלבומי האולפן הראשונים של טיילור סוויפט מחברת Big Machine Records, אשר נמכרה לחברת Ithaca Ventures, סקוטר בראון. במאי 2025, הודיעה סוויפט ברשתות החברתיות כי רכשה את הזכויות לכל ההקלטות שהיו בבעלות שמרוק.
## השקעות בישראל
"שמרוק הולדינגס" החלה להשקיע בישראל, ביוזמת סטנלי גולד, בשנת 1988, כאשר השקיעה בחברת "טלעד אולפני ירושלים", ובחברת הטלוויזיה בכבלים "מת"ב – מערכות תקשורת בכבלים". כנציג בישראל החברה מינתה את מיכאל גײגר, ששימש קודם כנספח מסחרי של ישראל בלוס אנג'לס, ואת הכלכלן חיים בן שחר, שעמד קודם בראש הוועדה לשיקום "חברת העובדים". החברה החלה במשא ומתן לרכישת קונצרן "כור תעשיות" ותאגיד "תדיראן" מידי "חברת העובדים". העסקה הושלמה בתחילת 1995, ושמרוק מכרה את מניותיה ב"כור" ברווח של 100 מיליון דולר, אחרי שנתיים וארבעה חודשים, לקרן ההשקעות "קלארידג'" הקנדית של משפחת ברונפמן.

בספטמבר 1991 רכשה שליש ממניות חברת הדלק "דור אנרגיה" מחברת "דנקנר השקעות" במאי 1997 מכרה את החזקותיה חזרה לחברה פרטית שבבעלות משפחת דנקנר. באותה עת גם מכרה את החזקותיה בחברת הכבלים "מת"ב".

בשנת 1992 הייתה שותפה להקמת קבוצת "טלעד", שהותמודדה וזכתה במכרז לזיכיון ערוץ 2; "שמרוק" החזיקה 24% מהמניות; קבוצת הביטוח "הראל המשמר" החזיקה גם 24%; התעשיין מנדל קפלן 15%; עוזי פלד, מנכ״ל אולפני טל־עד ומנכ״ל הקבוצה 8%; וקבוצת "מעריב החזקות" 5%. במרץ 2001 ממכרה את חלקה לשותפים האחרים בקבוצה.

בשנת 1998, רכשה בשתפות עם חברת "פורמולה מערכות" את השליטה בחברת התוכנה "משוב מחשבים", ובהמשך השיקעה "שמרוק" בחברות תוכנה נוספת של קבוצת "פורמולה מערכות", בהם "אפליקום" (לימים "מטריקס") ו"סינטק מדיה".

בשנת 1999 רכשה מקונצרן "כור", יחד עם קרן פימי, את השליטה בחברת "תדיראן קשר" מקבוצת "תדיראן", שהייתה חברה מובילה לפיתוח וייצור מכשירי קשר טקטיים ומערכות תקשורת לצורכי צבא וביטחון. בשנים 2003–2004 מימשו בהדרגה את המניות, ברווח של כ-200 מיליון דולר.

בשנת 2000 רכשה 7% מ"גאון אחזקות", חברת ההשקעות שהקים בני גאון. בנובמבר 2007 מכרה החזקה זו, וכמה חודשים אחר כך רכשה מ"גאון אחזקות" 17% מחברת הקוסמטיקה AHAVA שהייתה בבעלותה.

בפברואר 2001 רכשה 50% ממניות "פלאפון תקשורת" מידי חברת "מוטורולה", תמורת כ-591 מיליארד דולר, ומכרה אותם כעבור כשלוש שנים לחברת "בזק", תמורת 710 מיליון דולר.

בספטמבר 2004 השקיעה בחברת "רבל", יצרנית מכלולים פלסטיים ושסתומים למערכות דלק לרכב מקיבוץ רביבים וחברת "מאג" של קיבוץ עין השופט. בשנת 2009 מכרה שמרוק את אחזקותיה ברבל לקרן פימי.

במרץ 2005 רכשה מקיבוץ גניגר 37% ממניות חברת "גניגר מפעלי פלסטיקה", בפברואר 2006 הונפקה החברה בעל פי שווי שוק הגבוה ב-30% ממחיר הרכישה, וביולי 2009 מכרה את יתרת המניות שהחזיקה ב"גניגר" לקרן פימי.

ביולי 2006 רכשה 66% מיצרנית הסנדלים "טבע נאות" מקיבוץ נאות מרדכי, לפי שווי של 130 מיליון שקל. באוקטובר 2008 רכשה גם את השליטה בחברת "נעלי דפנה" מקיבוץ דפנה.

בסוף 2006 ביצעה החברה את אחת ההשקעות הכושלות היחידות שלה בישראל, שרכשה שליש ממניות חברת "קמן סחר" מקבוצת "קמן אחזקות", תמורת 100 מיליון שקל. בפברואר 2010 מכרה את המניות בהפסד ניכר.

בינואר 2009 רכשה 25% ממניות רשת בתי הקולנוע "סינמה סיטי". בספטמבר 2014 מכרה את המניות ל"הכשרה חברה לביטוח", ברווח של כ-25 מיליון שקל.
## קישורים חיצוניים
* 
* 
* 
## הערות שוליים

קטגוריה:חברות החזקות אמריקאיות